George Maduro

George John Lionel Maduro  (n. 15 di yüli 1916 na Willemstad - f. 8 di febrüari 1945 na kampamentu di konsentrashon Dachau) tabata un studiante di lei di Kòrsou ku a sirbi ku distinshon komo ofisial militar den e bataya di Hulanda. Despues di e kapitulashon el a uni na e resistensia. Maduro ta wòrdu konsidera, banda di Boy Ecury, komo un di e figuranan di resistensia antiano mas importante den Guera Mundial II.

 Biografia 
George Maduro ta nase na Willemstad, kapital di kolonia Kòrsou i Dependensianan (hulandes: Curacao en Onderhorigheden). E tabata e úniko yu di Joshua i Rebecca Maduro, di desendensia hudiu-sefardí.  

Maduro, studiante di lei na Universidat di Leiden, tabatin bintitres aña na momento ku Guera Mundial II a estayá na Oropa. Pa medio di dekreto real di 21 di november 1939 e ta wòrdu inkorporá den kabaleria hulandes komo teniente-reservista klase II. Durante e invashon aleman di Hulanda na 1940 e tabata stashoná na Den Haag i tabata bou di su mando ku a konkista "Villa Leeuwenbergh" den serkania di Leidschendam i a kapturá e parakaidistanan aleman. Ora e ehérsito hulandes a kapitulá, Maduro a wòrdu será komo prisonero di guera. Despues di rekuperá su libertat brevemente, e ta wòrdu kapturá di nobo i hiba na e prison Oranjehotel na Scheveningen. Ora ta lague bai mei aña despues, e invasor aleman tabata eksigí pa tur hudiu bisti un streya di David. Maduro a nenga i a uni su mes na e resistensia hulandes.thumb|Karchi di registrashon di George Maduro komo prisonero den kampamentu di konsentrashon Dachau

Na september 1943 el a sali ku Oncko Wttewaall van Stoetwegen pa Bélgika pa djei sigui biaha pa Spaña. Na kaminda nan ta wòrdu traishoná i e ta wòrdu gará di nobo, e biaha aki dor di Gestapo. Den prison di Saarbrüchen e ta hasi dos intento pa skapa ku Oncko. Ambos intento ta frakasá i e ta keda trasladá pa kampamentu di konsentrashon Dachau. Net prome ku e soldatnan merikano a liberá e kampamentu, Maduro ta fayesé di tífùs na e edat di 28 aña. Ta asumi ku e ta derá na e sementerio di e kampamentu.

 Kondekorashon i honor 
  - Kabayero ("ridder") den Orden Militar di Guillermo, e úniko hulandes karibense pa risibí esaki (1955).
  - Krus Konmemorativo di Resistensia (Verzetsherdenkingskruis) otorgá despues di Guera Mundial II.
 Na Kòrsou tin desde 1946 un kaya ku e nòmber George Maduroweg.
 Madurodam, e siudat miniatura na Den Haag, ta karga su nòmber i a wòrdu realisá na 1952 pa su mayornan komo monumento pa George. 
 Na 2018 Amsterdam a duna un brug su nòmber: George Madurobrug.
 E Forward Operating Base di ministerio di Defensa, situá na Wacao, Kòrsou a keda asigná e nòmber FOB Maduro na 2023.Minister van Defensie Kajsa Ollengren onthult naam van Forward Operating Base op Wacao, curacao.nu (13 di mei 2023)

Category:Hende
Category:Kòrsou